Boer in Ballingskap | die gedagtes en ervaringe van 'n boer in ballingskap
Junie 3, 2014
tags: 2014, Brasilië, FIFA, Sokker, Wêreldbeker
Vier jaar terug was dit Suid-Afrika se beurt om die wêreld se grootste sokkerskouspel aan te bied en die gedreun van vuvuzelas, die klanke van Shakira en die glimlagte van die seëvierende Spaanse span, is nog vars in die geheue.
Vanjaar is dit Brasilië se beurt. Wanneer die eindtoernooi van die 2014 Sokker Wêreldbeker op 12 Junie in Sao Paulo afskop, sal die protesoptogte, die stakings, die armoedige hooploosheid in die favelas, die gesukkel met die bou van die stadions, die endemiese geweldsmisdaad in die land, ekstreme ongelykhede en ander probleme, vergete wees. Want maak nie saak hoeveel geweldsmisdaad daar is, hoeveel ongelykheid, hoeveel armoede en hoeveel argwaan nie, Brasilië se nasionale godsdiens wat almal verenig, is sokker. Na 64 lang jare keer die grootste sokkerskouspel op aarde terug na die land wat gedefinieer word deur ‘n enkele sport, soos Nieu-Seeland deur rugby gedefinieer word en Indië deur krieket. Vir ‘n maand lank gaan 32 van die wêreld se top sokkerspanne dit uitspook om te bepaal watter land vir die volgende vier jaar die kroon van wêreldkampioen sal dra. ‘n Smorgasbord van sokker gaan feestelik opgedis word vir ondersteuners en die land van Samba skud sy vere reg om die wêreld te verwelkom, ten spyte van die onderliggende breuklyne en in die Brasiliaanse samelewing.
Hier dan, vir wie ook al belangstel of wil lees, is my vooruitskouing van die 2014 Wêreldbeker.
1) Weens die statistiese metodes wat gebruik word, is die posisies van die spanne op die FIFA wêreldranglys, nie ‘n korrekte weerspieëling van die kanse van spanne in die wêreldbeker nie. Dit dien slegs as ‘n breë aanduiding van die spanne se posisie in wêreldsokker.
2) Waar die afrigter nie afkomstig is nie van die land wat hy afrig, word die afrigter se land van herkoms aangedui.
GROEP A: Daar is net een span en dis Brasilië
Laat ek sommer met die intrapslag my kaarte op die tafel gooi. Ek glo Brasilië gaan waarskynlik vanjaar die 6de keer as wêreldkampioen gekroon word. Brasilië is die suksesvolste span in wêreldbeker-geskiedenis – die enigste span wat vir elke wêreldbeker sedert die ontstaan van die toernooi in 1930 kon kwalifiseer; 10 keer in die halfeindrondte, 7 keer in die eindstryd en 5 keer kampioene. Die huidige geslag Brasiliaanse towenaars, is miskien nie die beste Brasiliaanse span wat al ooit op die veld gedraf het nie en ‘n maklike pad gaan dit nie vir die Brasiliane wees nie. Maar hulle het die tuisvoordeel, die fanatiese ondersteuners en glo ek, die motivering om hul beste te lewer. Natuurlik sal daar geweldige druk wees, aangesien hulle ondersteuners met niks minder as die trofee self tevrede sal wees nie. Maar ek glo onder leiding van gesoute afrigter, Luiz Felipe Scolari, behoort die span die druk positief te verwerk. Onder hom het Brasilië in 2002 die trofee omhoog gehou en hy gaan, hierdie keer op eie bodem, heel moontlik hierdie prestasie herhaal.
Afrigter: Felipe Luiz Scolari; sedert 2012
Kaptein: Thiago Silva
Sleutelspelers: Die jeugdige sokkersensasie, Neymar, is die ster van die span, maar daar is baie bykomende talent in oa die vorm van Paulinho, Oscar en Luis Gustavo in die middeveld, asook Dani Alves, David Luiz en die betroubare doelwagter, Julio Cesar, op die verdediging.
FIFA wêreldranglys: 3
Deelnames aan eindtoernooie: 19; Beste vertoning: Wenners (1958, 1962, 1970, 1994, 2002)
Wenrekord in eindtoernooie: 69%
Meksiko hou die onbenydenswaardige rekord dat hulle, van alle spanne wat al meer as 10 keer vir die wêreldbeker-toernooi gekwalifiseer het, die swakste vertoningslys het. Die afgelope jaar het hulle ook nie juis die wêreld aan die brand gespeel in die kwalifiserende rondtes nie. Hulle het ook dikwels van afrigter verander en die huidige afrigter is nou maar 6 maande in die posisie. Hulle val egter selde in die groepfase vas en behoort vanjaar weer na die uitkloprondtes deur te dring. Verder as dit sal hulle nie sommer vorder nie.
Afrigter: Miguel Hererra; sedert 2013
Kaptein: Rafael Marquez
Sleutelspelers: Ongetwyfeld opwindende doelskieter Javier Hernandez. Kyk ook uit vir Andres Guardado op die verdediging en die jong Raul Jimenez op die aanval.
FIFA wêreldranglys: 20
Wenrekord in eindtoernooie: 24%
Wanneer dit kom by wêreldbeker eindtoernooie is daar altyd ‘n span of twee wat uit die voormalige Joegoe-Slawië afkomstig is. Dis omdat Joegoe-Slawië vir baie jare ‘n krag in wêreldsokker was, voordat die unitêre staat in kleiner eenhede opgebreek het. Vanjaar sit Bosnië -Herzogowinië en Kroasië as’t ware hierdie trotse tradisie voort. Kroasië speel goeie, aanvallende sokker en het talent in die span, maar ek glo nie dit gaan genoeg wees om Brasilië of Meksiko te troef nie. Net soos Meksiko, is hulle nuwe afrigter eers baie onlangs aangestel. Boonop sal een van hulle sterspeler, Mario Mandžukic, heel moontlik die toernooi weens ‘n besering misloop.
Afrigter: Niko Kovac; sedert 2013
Sleutelspelers: In die afwesigheid van Mandžukic, die middeveld-duo, Luka Modric en Mareo Kovavic.
FIFA wêreldranglys: 18
Deelnames aan eindtoernooie: 13 (7 as deel van die voormalige Joegoe-Slawië); Beste vertoning: Halfeindrondte (1962 as deel van die voormalige Joegoe-Slawië en 1998 as Kroasië).
Wenrekord in eindtoernooie: 46% (as onafhanklike staat)
In hierdie mededingende groep gaan Kameroen sukkel om nie met die houtlepel terug te keer Afrika toe nie. Dit is ‘n heel ander verhaal as die aspoestertjiestorie van 1990, toe hulle vriend en vyand verras het deur die kwarteindrondte in Italië te haal. In 2013 kon hulle nie daarin slaag om te kwalifiseer vir die Afrikabeker nie en in die kwalifiserende rondtes was hulle spel wisselvallig. Hulle bly egter die Afrika-span met die beste historiese rekord in eindtoernooie (5 toernooie en een kwarteindrondte) en hulle is nooit maklike teenstanders nie.
Afrigter: Volker Finke (Duitsland); sedert 2013
Kaptein: Samuel Eto’o
Sleutelspelers: Samuel Eto’o bly die spil waarrondom die span draai, maar kyk ook uit vir die talent van Benoît Assou-Ekotto op verdediging en Alexandre Song in die middeveld.
FIFA wêreldranglys: 56
Deelnames aan eindtoernooie: 6; Beste vertoning: Kwarteindrondte (1990)
Wenrekord in eindtoernooie: 20%
Vlugtige feit: Kameroen en Kroasië het nog nooit vantevore op die sokkerveld ontmoet nie.
Wedstryd om te kyk: Die openingswedstryd van die toernooi tussen Brasilië en Kroasië (12 Junie)
GROEP B: ‘n Wraakwedstryd en ‘n moontlike skok
Vier jaar terug het Spanje die ongelukkige titel van beste span wat nog nooit die wêreldbeker kon wen nie, aan Nederland oorgedra. Om die waarheid te sê, het dieselfde Spaanse span voortgegaan om ook die 2012 Europese Beker te wen. Sodoende het die huidige Spaanse span byna legendariese status verwerf en hulself gevestig as een van die beste nasionale sokkerspanne van alle tye. Boonop is Spanje tans (en sedert 2010) die nommer een span op FIFA se wêreldranglys. Spanje het onoorwonne deur die kwalifiserende rondtes gevorder en die enigste klad op hulle naam, is toe hulle verlede jaar vasgeval het teen Brasilië in die eindstryd van die Konfederasiebeker. Dus, met die kern van die kampioenspan steeds in plek en dieselfde afrigter in die enigmatiese Vincent del Bosque, wie of wat gaan verhoed dat Spanje sy titel suksesvol kan verdedig (iets wat nog slegs Brasilië en Italië in die verlede kon vermag)? Na my mening kan net 3 spanne hulle stuit: Brasilië, Argentinië of Duitsland. Ek weet nie of hulle na die sukses van 2010 en 2012 steeds honger genoeg is vir die 2014 toernooi nie. Hulle behoort die halfeindrondte te haal, maar gaan hulle genoeg petrol in die tenk hê om in die eindstryd te speel en boonop te wen? Ek is egter bereid om aangenaam verras te word. Onsterflikheid is binne bereik.
Afrigter: Vincente del Bosque; sedert 2008
Sleutelspelers: Casillas is een van die beste doelwagters in die toernooi en Andres Iniesta is ‘n towenaar sonder weerga in die middeveld. Maar die lys is veel langer as dit: Xavi Hernandez, Diego Costa, Fernando Torres, Roberto Soldado, David Silva, Cesc Fabregas, Alvaro Negredo, Gerard Pique…
FIFA wêreldranglys: 1
Wenrekord in eindtoernooie: 50%
Deelnames aan eindtoernooie: 13; Beste vertoning: Wenners (2010)
Nederland lek nou nog hulle wonde na hulle in 2010 so naby daaraan gekom het om hulle eerste wêreldbekertrofee te wen. Hulle staatmakers van vier jaar terug is steeds in die span, maar daar is ook verskeie jong en opwindende nuwe spelers. In die kwalifiserende rondtes was hulle verwoestend en het ook (soos Spanje) onoorwonne daardeur gekom. Die span lyk goed gebalanseerd en ek glo nie motivering is ‘n probleem nie. Hulle was egter ongelukkig om een van hulle opkomende sterre (Kevin Strootman), sowel as een van hulle staatmakers (Rafael van der Vaart) beide aan beserings te verloor kort voor die toernooi. Die wedstryd teen Spanje sal kritiek wees om te bepaal hoe ver hulle in die toernooi gaan vorder. Eindig hulle eerste in die groep, kan hulle sover as die halfeindrondte vorder. Eindig hulle egter tweede, sal hulle Brasilië in die uitkloprondte van 16 moet trotseer. Hulle sal ook op hulle hoede moet wees om nie vas te val teen ‘n baie goeie Chileense span nie, veral met die kritieke beserings wat hulle te beurt geval het.
Afrigter: Louis van Gaal; sedert 2012
Kaptein: Robin van Persie
Sleutelspelers: Van Persie en Arjen Robben is wêreldklas en hulle gevaarlikste wapens. Ander spelers wat ‘n impak gaan hê, is Klaas Jan Huntelaar en Jermaine Lens.
FIFA wêreldranglys: 15
Deelnames aan eindtoernooie: 9; Beste vertoning: Eindstryd (1974, 1978, 2010)
Wenrekord in eindtoernooie: 51%
Chili sal hoop om die vertoning van 2010 te herhaal en ten minste deur te dring na die uitkloprondte van 16. Met opponente soos Spanje en Nederland, gaan dit ‘n moeilike taak wees. Dis ‘n egter ‘n goeie span en as hulle die dag na hulle volle potensiaal speel, kan hulle selfs ‘n verrassing lewer in hierdie groep. Hulle speel ook op hulle eie kontinent, wat groter motivering en selfgeloof teweegbring. Hulle kan sorg vir ‘n moontlike skok in hierdie groep, deur Nederland se tjank af te trap.
Afrigter: Jorge Sampaoli (Argentinië); sedert 2012
Sleutelspelers: Alexis Sanchez and Eduardo Vargas is die sterre in die span, maar moenie die middeveld maestro’s Arturo Vidal en Matias Fernandez, weggooi nie.
FIFA wêreldranglys: 14
Deelnames aan eindtoernooie: 8; Beste vertoning: Halfeindrondte (1962)
Wenrekord in eindtoernooie: 31%
Australië behoort gelukkig te wees om net in Brasilië te wees. Daar is nie veel om te skryf oor hulle nie en ek sal baie verbaas wees as hulle nie die houtlepel huis toe neem nie. In tipiese Australiaanse tradisie sal hulle hardnekkig speel en die ander spanne laat werk vir ‘n oorwinning. Hulle het egter net te min talent om enige van die wedstryde te wen.
Afrigter: Ange Postecoglou; sedert 2013
Sleutelspelers: Die veteraan, Tim Cahill.
FIFA wêreldranglys: 62
Deelnames aan eindtoernooie: 3; Beste vertoning: Rondte van 16 (2006)
Vlugtige feit: Spanje en Australië het nog nooit vantevore teen mekaar gespeel nie.
Wedstryd om te kyk: Bo alle twyfel Spanje teen Nederland (13 Junie)
GROEP C: Land van koffie en die blou Samurai
Kolombië bring ‘n sterk en talentvolle span Brasilië toe. In die kwalifiserende rondtes het hulle tweede geëindig, naas Argentinië, in die Suid-Amerikaanse groep. Hulle is ‘n span in goeie vorm en vol selfvertroue. Die Kolombiane is baie hoopvol dat hulle hul beste vertoning ooit in die wêreldbeker eindtoernooi kan lewer en met goeie rede. Ongelukkig het hulle hul sterspeler, Radamel Falcao, aan ‘n besering verloor kort voor die toernooi, Dit kan hulle kanse erg knou. Hulle behoort egter steeds hierdie groep te domineer met aanvallende spel, maar hulle kanse om ‘n moontlike kwarteindstryd te haal, is minder goed. Hoe dit ookal sy, na hierdie wêreldbeker sal hulle bekend wees as meer as net ‘n land van koffie en kartels.
Afrigter: Jose Pekerman (Argentinië); sedert 2012
Kaptein: Mario Yepes
Sleutelspelers: In die afwesigheid van Radamel Falcao, James Rodriguez en Teofilo Gutierrez. Rodriguez is een van die jong, opkomende sterre in internasionale sokker.
FIFA wêreldranglys: 8
Deelnames aan eindtoernooie: 4; Beste vertoning: Rondte van 16 (1990)
Wenrekord in eindtoernooie: 23%
In elke wêreldbeker eindtoernooi is daar een of twee spanne wat verras. Hoewel min mense die Japannese ‘n kans gee in hierdie groep, glo ek hulle is die span wat kan verras en saam met Kolombië deurdring na die uitkloprondtes. Japan het ‘n baie fikse span, ‘n kanniedood benadering, speel opportunisties en absoluut niks om te verloor nie. Hulle gaan probleme skep vir beide Griekeland en die Ivoorkus. Ek glo hulle kan moontlik hulle beste vertoning van 2002 herhaal.
Afrigter: Alberto Zaccheroni (Italië); sedert 2010
Kaptein: Makoto Hasebe
Sleutelspelers: Keisuke Honda en die gevaarlike doelskieter, Shinji Kagawa sal die sleutel wees tot die span se sukses, met die hulp van verdedigers soos Yuto Nagatomo en Atsuto Uchida.
FIFA wêreldranglys: 46
Deelnames aan eindtoernooie: 3; Beste vertoning: Rondte van 16 (2002)
Wenrekord in eindtoernooie: 29%
Dis die derde keer dat Griekeland in ‘n wêreldbeker eindtoernooi speel, met weer eens ‘n goeie plek op FIFA se wêreldranglys en ‘n bevredigende vertoning in die kwalifiserende rondtes. Hulle het egter beide vorige kere in die eerste rondte vasgeval wanneer meer van hulle verwag is. Ek voorspel dit gaan weer die geval wees. Hulle baseer hulle spel op rotsvaste verdediging en is beslis van die minder skouspelagtigste spanne by die toernooi. Hulle gaan harde bene kou, maar kan verras teen die Ivoorkus.
Afrigter: Fernando Santos (Portugal); sedert 2010
Kaptein: Georgis Karagounis
Sleutelspelers: Doelskieter Konstantinos Mitroglou.
FIFA wêreldranglys: 12
Wenrekord in eindtoernooie: 17%
Die Ivoorkus beskik oor die dienste van spelers wat, as individue, van die beste spelers in die wêreld is. Wanneer hulle egter as span saamspeel, speel hulle steeds as individue en daarom is samespel ‘n probleem – iets wat ander Afrika-spanne ook teister. Op papier lyk die Ivoorkus na die sterkste Afrika-span by hierdie toernooi. Voeg hierby die feit dat hulle onoorwonne deur die kwalifiserende rondtes gekom het en hulle kanse lyk goed op verder te vorder as die eerste rondte. Tog vermoed ek dat die span op die veld anders gaan lyk as die een op papier. Hulle eerste wedstryd teen Japan gaan tot ‘n groot mate hul lot bepaal.
Afrigter: Sabri Lamouchi (Frankryk); sedert 2012
Kaptein: Didier Drogba
Sleutelspelers: Die briljante Didier Drogba en die Touré broers, Kolo en Yaya.
FIFA wêreldranglys: 23
Wenrekord in eindtoernooie: 33%
Vlugtige feit: Die Ivoorkus het nog nooit vantevore kragte gemeet met Griekeland of Kolombië nie.
Wedstryd om te kyk: Japan teen die Ivoorkus (14 Junie)
GROEP D: Drie reuse en ‘n dwerg
In Suid-Afrika het Uruguay se span in 2010 bo verwagting goed gedoen en vierde in die kompetisie geëindig. Hulle sal hoop om vanjaar die horlosie terug te draai met 64 jaar, toe hulle die tweede en laaste keer as kampioene gekroon is in die einste Brasilië. In daardie jaar het hulle die Brasiliane se partytjie erg bederf, maar kan hulle weer so maak? Hulle het ‘n gesoute afrigter en talentvolle spelers. Maar van hulle sterre in Suid-Afrika se loopbaan is besig om tot ‘n einde te kom. In die kwalifiserende rondtes het hulle gehinkepink en moes teen Nieu-Seeland dit uitspook om by die agterdeur in te glip. Boonop het hulle te lande gekom in die tweede mees mededingende groep van 2014. Om sake nog moeiliker te maak, is hulle sterspeler, Luis Suarez, ‘n kort tydjie gelede beseer. As hy nie vinnig herstel nie, sal Uruguay se kanse in die toernooi dramaties versleg en kan hulle selfs nie die uitkloprondtes haal nie. Herstel hy egter, glo ek dat hulle, in ag geneem dat hulle in bekende omstandighede speel en hulle vorige sukses in Brasilië, steeds kan vorder tot die kwarteindrondte.
Afrigter: Oscar Tabarez; sedert 2006
Kaptein: Diego Lugano
Sleutelspelers: As hy betyds van ‘n besering kan herstel, ongetwyfeld die sluipskutter, Luis Suárez en sy kameraad Edinson Cavani. Diego Forlan (2010 se speler van die toernooi) kan ook nog ‘n impak maak vanaf die reserwebank.
FIFA wêreldranglys: 7
Deelnames aan eindtoernooie: 11; Beste vertoning: Wenners (1930, 1950)
Wenrekord in eindtoernooie: 38%
As ek ‘n dobbelaar was…sou ek nie enige geld op Engeland verwed nie. Ek dink ook selfs die Engelse se eie verwagtinge is nie te hoog nie. Hoewel hulle onoorwonne deur die kwalifiserende rondtes gevorder het, het hulle nie juis oortuig nie. Tog vermoed ek dat hulle in hierdie moeilike groep genoeg skietgoed gaan hê om dalk net deur te dring na die uitkloprondtes. Die talent het hulle beslis. Of hulle as span gaan jel, dit kan ek nie voorspel nie. As hulle nie daarin slaag nie, sal dit die eerste keer sedert 1958 wees, wat hulle in die eerste rondte vasval (ek noem nie eens 1994, toe hulle nie daarin kon slaag om te kwalifiseer nie). Hulle was ook ongelukkig om die opkomende ster, Andros Townsend, kort voor die toernooi aan ‘n besering te verloor. Beide hulle wedstryde teen Uruguay en Italië sal van kardinale belang wees.
Afrigter: Roy Hodgson; sedert 2012
Kaptein: Steven Gerrard
Sleutelspelers: Wayne Rooney is verseker die grootste kanon in hulle arsenaal. Steven Gerrard en Frank Lampard het baie ervaring, gemeng met die jonger talent van oa Daniel Sturridge en Jack Wilshere.
FIFA wêreldranglys: 10
Deelnames aan eindtoernooie: 13; Beste vertoning: Wenners (1966)
Wenrekord in eindtoernooie: 44%
Naas Brasilië, is Italië die span met die beste rekord in wêreldbeker eindtoernooie. Dit het egter nie in 2010 so gelyk nie, toe hulle laaste in hulle groep geëindig het en die houtlepel moes terugneem huis toe. In hierdie nagmerrie-groep, gaan dit weer eens moeilik wees om deur die groepfase te vorder. Hulle het steeds die spelskeppers en het (soos Engeland) onoorwonne deur die kwalifiserende rondtes gevorder. Maar het hulle die motivering en spangees om Engeland en Uruguay in hierdie groep te troef? Hulle openingswedstryd teen Engeland sal die deurslag gee. Daar is min te kies tussen die twee spanne.
Afrigter: Cesare Prandelli; sedert 2010
Sleutelspelers: Ongetwyfeld die eksentrieke, maar fenomenaal talentvolle doelskieter, Mario Balotelli, tesame met die standvastigheid van die veterane Gianluigi Buffon (‘n legende in sy eie leeftyd) en spelskepper Andrea Pirlo.
FIFA wêreldranglys: 9
Deelnames aan eindtoernooie: 17; Beste vertoning: Wenners (1934, 1938, 1982, 2006)
Wenrekord in eindtoernooie: 55%
My hart gaan uit na Kosta Rika – ‘n dwerg tussen die reuse in hierdie groep. Sukses vir hierdie span sal wees om ten minste een gelykop-uitslag af te dwing, voor hulle met die houtlepel terugkeer San Jose toe. Hulle hart sal hulle uitspeel, maar selfs dit gaan nie genoeg wees teen die ander drie sokkerkragte in die groep nie.
Afrigter: Jorge Luis Pinto (Kolombië); sedert 2011
Kaptein: Bryan Ruíz
Sleutelspelers: Bryan Ruiz is hulle gevaarlikste wapen en hou ook die jong Joel Campbell dop.
FIFA wêreldranglys: 28
Deelnames aan eindtoernooie: 2; Beste vertoning: Rondte van 16 (1990)
Wenrekord in eindtoernooie: 30%
Vlugtige feit: Kosta Rika en Engeland het nog nooit vantevore kragte gemeet nie.
Wedstryd om te kyk: ‘n Wedstryd vir die wynproewer; Engeland teen Italië (14 Junie)
GROEP E: Franse flair en Switserse perfeksie
Frankryk sal sukkel om hulle nagmerrie van ‘n verleentheid wat in 2010 afgespeel het, te herhaal, selfs al probeer hulle hoe hard. Vier jaar terug kon hulle nie een wedstryd wen nie en is hulle uitmekaar geruk deur onenigheid in spangeledere en rebellie. Hulle is terug by die wêreldbeker onder ‘n nuwe afrigter en selfs al het hulle middelmatig vertoon gedurende die kwalifiserende rondtes, het hulle in ‘n groep beland waaroor hulle baie gelukkig kan wees. As hulle met die flair speel wat hulle kan, sal hulle eerste in die groep eindig. Of hulle daarna verder as die Rondte van 16 sal vorder, is egter ‘n ope vraag.
Afrigter: Didier Deschamps; sedert 2012
Sleutelspelers: Die energieke Franck Ribéry is ongetwyfeld die helderste ster in die span en ‘n wêreldklas speler. Aan sy sy het hy mede-aanvallers, Karim Benzema en Olivier Giroud. In die middeveld is Paul Pogba die ster, wyl Mamadou Sakho die verdediging lei.
FIFA wêreldranglys: 17
Deelnames aan eindtoernooie: 13; Beste vertoning: Wenners (1998)
Wenrekord in eindtoernooie: 46%
Switserland sal graag beter wil doen as in 2010, toe hulle nie verder as die groepfase kon vorder nie. Ondanks ‘n oorwinning oor die uiteindelike kampioene, Spanje. As hulle Ekuador kan troef, kan die Switsers in hulle doel slaag, hoewel die kanse dat hulle verder as dit sal vorder, bitter skraal lyk. Hulle het ‘n gebalanseerde span en hoewel nie miskien so ervare nie, het hulle jong, opwindende spelers in hulle geledere. Hulle verdediging is goed en hulle kan opportunistiese kanse benut, hoewel hulle nie die beste aanvallende span in hierdie groep is nie.
Afrigter: Ottmar Hitzfeld (Duitsland); sedert 2008
Kaptein: Gokhan Inler
Sleutelspelers: Die middeveld is die Switsers se speerpunt, waar Xherdan Shaqiri en Granit Xhaka sake beheer.
FIFA wêreldranglys: 6
Deelnames aan eindtoernooie: 8; Beste vertoning: Kwarteindrondte (1934, 1938, 1954)
Daar is min te kies tussen Ekuador en Switserland in hierdie groep, maar die feit dat Ekuador in die kwalifiserende rondtes nie een wedstryd weg van hulle tuisveld kon wen nie, maak dit onwaarskynlik dat hulle vanuit hierdie groep kan kwalifiseer. Hoewel Ekuador beskik oor ‘n goeie aanval, is hulle verdediging verdag en gaan hulle sukkel om nie doele af te staan nie.
Afrigter: Reinaldo Rueda (Kolombië); sedert 2010
Kaptein: Antonio Valencia
Sleutelspelers: Die giftige Jefferson Montero behoort ‘n indruk maak, bygestaan deur Felipe Caicedo en Antonio Valencia.
FIFA wêreldranglys: 26
Deelnames aan eindtoernooie: 2; Beste vertoning: Rondte van 16 (2006)
Wenrekord in eindtoernooie: 43%
Vir Hondoeras om vir twee agtereenvolgende wêreldbeker eindtoernooie te kwalifiseer, is ‘n prestasie opsigself. Hulle kon nog nooit vantevore ‘n wedstryd wen in die eindtoernooi nie en ek glo nie die statistiek gaan in 2014 veel verander nie. Tog kan hulle ‘n span soos Ekuador dalk opdraande gee.
Afrigter: Luis Fernando Suarez (Kolombië); sedert 2011
Kaptein: Noel Valladares
Sleutelspelers: Emilio Izaguirre
FIFA wêreldranglys: 33
Wenrekord in eindtoernooie: 0
Vlugtige feit: Switserland en Ekuador het nog nooit vantevore swaarde gekruis nie en so ook nie Frankryk en Hondoeras nie..
Wedstryd om te kyk: Frankryk teen Switserland (20 Junie)
GROEP F: Lionel Messi en die res
Argentinië reis na Brasilië as een van die gunstelinge om as wêreldkampioene gekroon te word op 13 Julie. Hulle het baie oortuigend vertoon in die kwalifiserende rondtes en hulle is een van maar net ‘n handvol spanne wat in staat is om Brasilië se droom te verydel. Inderdaad glo ek gaan hulle na daaraan kom. Bo en behalwe die superster, Lionel Messi, het hulle ‘n span vol talent. Hierdie keer het hulle ook die regte afrigter en hope motivering en ondersteuning op hulle tuiskontinent. Hulle gaan hierdie groep met gesag domineer en die wedstryd teen Iran kan in ‘n eensydige slagting ontaard. Enigiets minder as ‘n plek in die eindstryd, gaan vir hulle ‘n teleurstelling wees.
Afrigter: Alejandro Sabella; sedert 2011
Sleutelspelers: Sonder twyfel die briljante Lionel Messi. Daar is egter ook verskeie ander spelers wat ‘n nagmerrie vir hulle teenstanders gaan wees. Mens dink hier aan doelskieters, Gonzalo Higuain en Sergio Aguero, asook Angel di Maria en Javier Mascherano in die middeveld.
FIFA wêreldranglys: 5
Deelnames aan eindtoernooie: 15; Beste vertoning: Wenners (1978, 1986)
Wenrekord in eindtoernooie: 53%
Die Super Arende van Nigerië sal by die toernooi opdaag as die Afrika-kampioene. Hulle behoort vol selfvertroue te wees nadat hulle onoorwonne deur die kwalifiserende rondtes gevorder het, asook skaflik vertoon het in die 2013 Konfederasiebeker in die einste Brasilië. Hulle besit die dienste van begaafde spelers in hulle geledere en hulle afrigter het alreeds die leisels vir 3 jaar in sy hande. Onder Stephen Keshi se leiding, het Nigerië met ‘n relatief jong span ‘n skerp opwaartse kurwe getoon sedert 2011. Ek glo hulle kan vanjaar in Brasilië die Afrika-span wees wat die verste vorder en kan selfs verras met ‘n plek in die kwarteindrondte, as hulle hul verdediging kan opknap.
Afrigter: Stephen Keshi; sedert 2011
Kaptein: Vincent Enyeama
Sleutelspelers: Die gevaarlike Victor Moses gaan ‘n paar draaie rondom verdedigers hardloop, terwyl hy bygestaan word deur die talent van spelers soos John Obi Mikel en Emmanuel Emenike.
FIFA wêreldranglys: 44
Deelnames aan eindtoernooie: 4; Beste vertoning: Rondte van 16 (1994, 1998)
Bosnië-Herzogowinië speel in hulle eerste wêreldbeker eindtoernooi as onafhanklike staat en motivering sal nie ‘n probleem vir hulle wees nie. Hulle is egter geloot saam met Nigerië en Argentinië en dit gaan baie van hulle vat om nie hulle tasse te moet pak na die groepfase nie. Hulle sal baie steun wen deur hulle avontuurlike aanvallende spel, maar hulle verdediging is nie watwonders nie. Hoewel hulle Iran die loef behoort af te steek, gaan hulle sukkel teen Nigerië se kragtige spel en die towerkuns van Lionel Messi.
Afrigter: Safet Sucic; sedert 2009
Kaptein: Emir Spahic
Sleutelspelers: Doelskieters Edin Dzeko en Vedad Ibisevic kan vir enige span probleme skep, asook die spelskepper in die middeveld, Miralem Pjanic.
FIFA wêreldranglys: 21
Deelnames aan eindtoernooie: 10 (as deel van Joego-Slawië)
Beste vertoning (as deel van Joego-Slawië): Halfeindrondte (1930, 1962)
Wenpersentasie in eindtoernooie: Op debuut (as onafhanklike staat)
Hoewel kan verwag word dat Iran elke wedstryd met motivering en passie sal benader, het hulle doodeenvoudig nie genoeg talent om enigsins ‘n impak te maak in Brasilië nie. Hulle gaan teen al drie ander spanne bloedsweet en kan gelukkig voel as hulle ten minste een gelykop-uitslag kan afdwing.
Afrigter: Carlos Queiroz (Portugal); sedert 2011
Kaptein: Javad Nekounam
Sleutelspelers: Javad Nekounam en doelskieter Reza Ghoochannejad.
FIFA wêreldranglys: 43
Deelnames aan eindtoernooie: 3; Beste vertoning: Eerste Rondte
Wenrekord in eindtoernooie: 11%
Vlugtige feit: Nigerië en Bosnië-Herzogowinië het nog nooit vantevore swaarde gekruis nie.
Wedstryd om te kyk: Argentinië teen Nigerië (25 Junie)
GROEP G: Die Duitse masjien en Christiano Ronaldo
Groep G word in hierdie toernooi as die Groep van die Dood beskou, hoewel ekself voel dat hierdie eer eerder Groep C behoort te beurt te val. Om mee te begin, het ek geen twyfel dat Duitsland hierdie groep sal oorheers nie – iets wat ek van geen span in Groep C kan sê nie. Duitsland daag selde by ‘n wêreldbeker eindtoernooi op as nie een van die gunstelinge nie. Mens moet sover teruggaan as 1978 om te sien wanneer laas Duitsland nie daarin kon slaag nie om ten minste die kwarteindrondte te haal. Hulle bêre eenvoudig altyd hulle beste vir die wêreldbeker eindtoernooi. Wanneer mens hulle trotse geskiedenis in eindtoernooie in ag neem, ‘n geslepe en bekwame afrigter, die feit dat hulle skoonskip gemaak het in die kwalifiserende rondtes, asook die oneindige talent in hulle span, kan mens nie anders as om Duitsland weer in die halfeindstryd te sien nie. Of hulle genoeg dryfkrag het om die eindstryd te haal, sal mens eers later kan peil. Hulle is een van enkele spanne wat daarin kan slaag om Brasilië se donder te steel.
Afrigter: Joachim Low; sedert 2006 en hulpafrigter sedert 2004
Kaptein: Philipp Lahm
Sleutelspelers: Duitsland het ‘n sleutelspan, nie sleutelspelers nie. Maar as mens nou ‘n paar name moet noem: Manuel Neuer as rotsvaste doelwagter; Philipp Lahm en Per Mertesacker op die verdediging; Mario Gotze, Toni Kroos, Mesut Ozil, Thomas Muller en Bastian Schweinsteiger in die middeveld en laastens die trefkrag en jare se ervaring van Lukas Podolski en Miroslav Klose.
FIFA wêreldranglys: 2
Deelnames aan eindtoernooie: 18; Beste vertoning: Wenners (1954, 1974, 1990)
Wenrekord in eindtoernooie: 58%
Naas Nederland, is Portugal die beste nasionale sokkerspan wat nog nooit die wêreldbeker kon wen nie. Vier jaar terug moes hulle teen Spanje die knie buig reeds in die Rondte van 16 en hulle sal vol moed na Brasilië reis om te verbeter op daardie vertoning. Hulle kwalifiserende rondte vertonings was egter nie heeltemal oortuigend nie en boonop is hulle in ‘n groep geloot waar hulle baie hard sal moet werk om nie vas te val nie. Beide die VSA en Ghana kan vir hulle probleme skep en hulle sal op hulle beste moet wees. Met die briljante Christiano Ronaldo in hulle midde, behoort hulle steeds vanuit hierdie groep te kwalifiseer saam met Duitsland. Of hulle egter daarin sal slaag om op hulle rekord van vier jaar terug te verbeter, is ‘n ope vraag.
Afrigter: Paul Bento; sedert 2010
Kaptein: Christiano Ronaldo
Sleutelspelers: Christiano Ronaldo, Christiano Ronaldo en Christiano Ronaldo.
FIFA wêreldranglys: 4
Deelnames aan eindtoernooie: 5 ; Beste vertoning: Halfeindstryd (1966,2006)
In Suid-Afrika het Ghana hul beste wêreldbeker eindtoernooi tot nog toe beleef en daarin geslaag om die kwarteindrondte te haal, waar hulle op omstrede wyse deur Uruguay uitgeskakel is. Om die waarheid te sê, het Ghana in die twee eindtoernooie waarin hulle gespeel het, nog elke keer daarin geslaag om die uitkloprondtes te haal. Dit, tesame met die feit dat hulle baie goed vertoon het in die kwalifiserende rondtes, sal die Swart Sterre baie moed gee om ‘n goeie vertoning in Brasilië te lewer. En meeste kommentators sien hulle as die Afrika-span wat die beste gaan doen in die toernooi. Ongelukkig vir Ghana, is hulle egter in die mees kompeterende groep van 2014 geloot. Hulle is ook nie ‘n baie gedissiplineerde span nie en staan baie kaarte af. Hulle sal werklik alles moet uithaal en hulle wedstryde teen Portugal en die VSA sal die deurslag gee. Hoewel hulle definitief die potensiaal het om deur te dring na die uitkloprondtes, glo ek dit gaan hulle nie weer beskore wees nie.
Afrigter: Kwesi Appiah; sedert 2012
Kaptein: Asamoah Gyan
Sleutelspelers: Superster Michael Essien in die middeveld en Asamoah Gyan en die opwindende Kevin-Prince Boateng op die aanval.
FIFA wêreldranglys: 37
Deelnames aan eindtoernooie: 2; Beste vertoning: Kwarteindrondte (2010)
Nie dat ek beweer dat die VSA nie ‘n goeie span het nie, maar hulle sterkpunt is heel moontlik hulle afrigter, Jurgen Klinsmann. Die Duitser het ‘n goeie rekord as afrigter en sedert sy oorname drie jaar terug, toon die VSA se spel ‘n opwaartse kurwe. Hy het egter omstredenheid veroorsaak deur die veteraan en sterspeler, Landon Donovan, uit die span te laat vir die eindtoernooi. Ek glo egter nie Donovan se teenwoordigheid, al dan nie, gaan veel verskil maak aan hulle lot nie. Die span se samespel is baie goed en hulle gaan verseker vir Portugal en Ghana laat sukkel. Dit sal vir hulle ‘n groot teleurstelling wees as hulle nogtans laaste in die groep eindig, maar dis ‘n realistiese scenario. Verder as die groepfase gaan hulle nie sommer vorder nie.
Afrigter: Jurgen Klinsmann (Duitsland); sedert 2011
Kaptein: Clint Dempsey
Sleutelspelers: Michael Bradley en Clint Dempsey.
FIFA wêreldranglys: 13
Deelnames aan eindtoernooie: 9; Beste vertoning: Halfeindstryd (1930)
Vlugtige feit: Portugal en Ghana het nog nooit vantevore teen mekaar uitgedraf nie.
Wedstryd om te kyk: Hoewel al die wedstryde in hierdie groep die moeite werd is om te volg, kies ek die stryd tussen die twee gunstelinge, Duitsland teen Portugal (16 Junie)
GROEP H: Vonkelende België en die Russiese beer
België het in 2002 laas vir die wêreldbeker eindtoernooi gekwalifiseer, maar die Belgiese span van 2014 kom met groot gebelg (by wyse van spreke) Brasilië toe, gemotiveerd om ten minste die kwarteindrondte te haal, indien nie verder te vorder nie. België het onoorwonne deur die kwalifiserende rondtes gestoomroller en hulle het ‘n jong span, propvol talent, avontuur en entoesiasme. In hierdie groep behoort hulle eerste te eindig en, op huidige vorm, hul beste vertoning by eindtoernooie te herhaal deur tot die kwarteindrondte te vorder. Hulle speel opwindende sokker, terwyl hulle verdediging ook knap is. Hou hulle dop.
Afrigter: Marc Wilmots; sedert 2012 (hulpafrigter sedert 2009)
Kaptein: Vincent Kompany
Sleutelspelers: Vincent Kompany is ‘n rots op die verdediging, terwyl Eden Hazard en Nacer Chadli balkunstenaars in die middeveld is. Doelskieter Romelo Lukaku gaan menige span laat bontstaan en doelwagter Thibaut Courtois het veilige hande.
FIFA wêreldranglys: 11
Deelnames aan eindtoernooie: 11; Beste vertoning: Kwarteindrondte (1998)
Wenrekord in eindtoernooie: 36%
Nes België, het Rusland laas in 2002 gekwalifiseer vir die wêreldbeker eindtoernooi. Na die val van die Sowjet-Unie, kon Rusland nog nooit weer die hoogtes bereik van hulle voorgangers nie. Hulle het nie werklik konstant vertoon in aanloop tot die eindtoernooi nie. Hulle het egter ‘n ervare afrigter, ‘n fisieke teenwoordigheid op die veld en enkele sterre. Hulle sal op hulle hoede moet wees vir Suid-Korea, as hulle nie in die groepfase wil agterbly nie, soos in hulle vorige twee verskynings in eindtoernooie, na die val van die Sowjet-Unie. Hulle spel is, soos Griekeland, gebou op sterk verdediging, maar hulle gaan meer as dit nodig hê. Verder as die Rondte van 16 sal hulle nie sommer vorder nie.
Afrigter: Fabio Capello (Italië); sedert 2012
Kaptein: Igor Denisov
Sleutelspelers: Doelwagter Igor Akinfeev, doelskieter Aleksander Kerzhakov en Roman Shirokov in die middeveld.
FIFA wêreldranglys: 19
Deelnames aan eindtoernooie: 7 (as die Sowjet-Unie); 2 as Rusland; Beste vertoning (as die Sowjet-Unie): Halfeindstryd (1966)
Wenrekord in eindtoernooie: 48% (Sluit deelnames in onder die naam van die Sowjet-Unie)
Suid-Korea stuur ‘n jong en relatief onervare span Brasilië toe. In die kwalifiserende rondtes het hulle spel gewissel tussen briljant en uiters middelmatig. Wisselvalligheid is hulle grootste vyand, met die afrigter wat ook nie juis help nie deur deurgaans aan die span te torring. Hulle staan die realistiese kans om die eerste keer sedert 2006 na die groepfase, hulle tasse te pak. Hulle sal wel aanvallende en vlugvoetige sokker speel en behoort ‘n harde neut te wees om te kraak. Hulle wedstryd teen Rusland sal bepalend wees.
Afrigter: Hong Myung Bo; sedert 2013
Kaptein: Koo Ja Cheol
Sleutelspelers: Die jong aanvallende Son Heung Min in die middeveld en die lenige Kim Shin Wook op die aanval. Park Chu Young en Koo Ja Cheol behoort ook impak te maak.
FIFA wêreldranglys: 57
Deelnames aan eindtoernooie: 8; Beste vertoning: Halfeindrondte (2002)
Wenrekord in eindtoernooie: 18%
Algerië kon nog nooit verder as die eerste rondte in ‘n wêreldbeker eindtoernooi vorder nie en ek glo nie hierdie statistiek gaan in 2014 verander nie. Hulle het eenvoudig net nie die tipe spel om een van die ander spanne in hierdie groep te troef nie. ‘n Gelykop-uitslag teen Suid-Korea is ‘n moontlikheid, maar dit sal te veel gevra wees om België of Rusland in toom te hou. Indien Algerië nie ‘n doel aanteken in hulle openingswedstryd teen België nie, sal hulle die wêreldbeker rekordhouer word vir die meeste agtereenvolgende wedstryde (6) sonder om ‘n enkele doel aan te teken.
Afrigter: Vahid Halilhodzic (Bosnië-Herzogowinië); sedert 2011
Kaptein: Madjid Bougherra
Sleutelspelers: Doelskieter, Sofiane Feghouli.
FIFA wêreldranglys: 22
Wenrekord in eindtoernooie: 22%
Vlugtige feit: België het nog nooit teen Algerië of Suid-Korea verloor nie.
Wedstryd om te kyk: Rusland teen Suid-Korea (17 Junie)
Wêreldbekerstatistiek en dies meer
Vyf van die deelnemende spanne kon nog nooit verder vorder as die eerste rondte nie, nl. Algerië, Ivoorkus, Hondoeras, Iran en Griekeland.
‘n Span van buite Suid-Amerika kon nog nooit in die Amerikas ‘n eindtoernooi wen nie. Vier spanne van buite Suid-Amerika kon voorheen daarin slaag om die eindstryd te haal, nl: Tsjeggo-Slowakye (1962), Italië (1970 en 1994), Nederland (1978) en Duitsland (1986).
Brasilië hou die rekord vir 1) die span wat al in meeste eindtoernooie verskyn het (19); 2) die span wat al meeste kere die trofee kon wen (5); 3) die span met die meeste doele in eindtoernooie (210) en 4) die span met die meeste agtereenvolgende oorwinnings in eindtoernooie (11).
Duitsland en Brasilië hou die gesamentlike rekord vir meeste verskynings in eindstryde (7).
Die beste vertoning ooit deur ‘n Afrika-span is die kwarteindrondte (Kameroen in 1990; Senegal in 2002 en Ghana in 2010).
Van al die spanne wat al minder as 10 keer aan die eindtoernooi deelgeneem het, het Nederland die beste rekord. Nederland hou ook die rekord vir die span wat nog in meeste eindstryde gespeel het (3) sonder om daarin te slaag om te wen.
Die rekord vir die meeste doele in eindtoernooie (15) word gehou deur Ronaldo (Brasilië). Indien Miroslav Klose (Duitsland) in hierdie toernooi een doel aanteken, sal hy hierdie rekord ewenaar.
Die rekord vir die meeste doele deur ‘n individuele speler in ‘n enkele eindtoernooi is 13 en word gehou deur Just Fontaine (Frankryk).
Engeland kon nog nooit ‘n strafdoel uitskietstryd wen in ‘n eindtoernooi nie en Duitsland het nog nooit een verloor nie.
Hoewel Brasilië die rekord hou vir meeste rooi kaarte in eindtoernooie (10), verteenwoordig dit slegs 10% van al hulle wedstryde. Hierteenoor het Kameroen in meer as derde van al hulle wedstryde in eindtoernooie rooi kaarte ontvang. Hulle staan ook gemiddeld meer as twee geelkaarte per wedstryd af.
Van al die spanne wat al meer as 10 wedstryde in eindtoernooie gespeel het, het Kolombië die minste kaarte (geel en rooi) afgestaan (10).
Ghana hou die rekord vir die span wat gemiddeld die meeste kaarte (geel en rooi) in eindtoernooie afstaan. Hulle kry gewoonlik 3 of meer kaarte per wedstryd.
Die deelnemende spanne wat nog nooit ‘n rooikaart afgestaan het in eindtoernooie nie, is Griekeland, Iran, Algerië, die Ivoorkus, Ekuador, Kolombië, Kosta Rika en Japan.
Die vinnigste doel ooit is in 2002 aangeteken deur Turkye, na 11 sekondes teen Suid-Korea.
Die rekord vir die grootste oorwinning in ‘n eindtoernooi (9 doele), word gesamentlik gehou deur Hongarye (twee keer) en Joegoe-Slawië. Die spanne aan die ontvangkant was Suid-Korea, Zaïre (nou bekend as die DRK) en El Salvador.
Mens kan baie voorspellings waag, maar die eindtoernooi hou altyd ‘n paar onvoorsiene verrassings in. Miskien verras Algerië of Griekeland vriend, vyand en hulself en dring deur na die uitkloprondtes; miskien speel die Ivoorkus of Bosnië-Herzogowinië my voorspellings aan flarde; of miskien duik Frankryk weer in die hek. En dis die lekker van hierdie toernooi – mens weet nooit regtig vooraf presies wat gaan gebeur nie. Die 12de Junie is om die draai en dit gaan ‘n fees wees!
Rate this:Share this:E-posTweetDrukLike this:Like Loading...	17 Kommentaar
Rate this:Share this:E-posTweetDrukLike this:Like Loading...	14 Kommentaar
Rate this:Share this:E-posTweetDrukLike this:Like Loading...	7 Kommentaar
tags: Into the Fire, Les Chevaliers du ciel, Mirage, Thirteen Senses
Into the Fire deur die groep Thirteen Senses vorm deel van die klankbaan van die Franse fliek, Les Chevaliers du ciel (Kavaliers van die lug) wat in 2005 verskyn het. Die fliek is gebaseer op die Frans-Belgiese strokiesprent Les Aventures de Tanguy et Laverdure wat vir die eerste keer in 1959 verskyn het. Die skrywer van die strokiesprent was Jean-Michel Charlier en die kunstenaar was Albert Uderzo (van Asterix-faam). Die strokiesprent wentel rondom die avonture van twee vlieëniers in die Franse lugmag.
Wat vir my baie interessant was, is die feit dat daar – voor hierdie rolprent – ‘n gelyknamige Franse TV-reeks was wat in die beginjare van televisie in Suid-Afrika oorgeklank is in Afrikaans en onder die titel, Mirage, vertoon is. Die twee Afrikaanssprekende Franse vlieëniers is een van my eerste herinneringe aan televisie (tog jammer dat Europese televisiemateriaal saam met apartheid in die slag gebly het in Suid-Afrika).
Into the Fire – inderdaad ‘n lekker warm song vir ‘n sneeukoue Vrydagaand hier in die vreemde!
Rate this:Share this:E-posTweetDrukLike this:Like Loading...	5 Kommentaar
Ek ploeg nie sommer met annerman se kallers nie, maar vir die wat nog nie gelees het nie – hierdie is regtig die moeite werd…
Rate this:Share this:E-posTweetDrukLike this:Like Loading...	3 Kommentaar
from → Ongeklassifiseerd
tags: Afrikaners, Faf du Plessis, Krieket
Ek is drieledig geïnspireer tot hierdie inskrywing. In die eerste plek lees ek die uitstekende artikel van krieketkommentator, Mark Nicholas op espncricinfo; daarna vra Skryfblok vir my nav my vorige inskrywing: Wie is Faf du Plessis? Ten laaste lees ek toe hierdie treffende inskrywing van brieweindievreemde.
Voor 26 November het relatief min mense (en selfs mense wat krieket volg) regtig geweet van Faf du Plessis (As ek ‘n veertjie in my eie hoed mag druk: Ek het reeds byna twee jaar gelede Du Plessis se talent as onbesproke beskryf). Nou weet almal in die krieketwêreld met eens wie die man is. Sy briljante kolfbeurt van 110 (nun) het bykans eiehandig daarvoor gesorg dat Suid-Afrika nie die tweede kriekettoets teen Australië verloor nie – ideaal wat aan blote wensdenkery gegrens het aan die begin van spel op die laaste dag van die toets. Op die koop toe het hy geskiedenis gemaak deur bloot die vierde kolwer in Suid-Afrika se toetsgeskiedenis te word om ‘n honderdtal te slaan op debuut. Maar dis nie al nie. Hy het die eerste toetsdebutant ooit geword om beide ‘n 50-tal en 100-tal aan te teken. Dws die eerste speler om in meer as ‘n 100 jaar dit te vermag!
Ek weet dat daar mense is wat nie krieket volg nie en ook nooit self gespeel het nie. Vir diesulkes is dit belaglik dat twee spanne 5 dae lank speel en dan opgewonde raak oor ‘n gelykopuitslag. Dus stel ek Mark Nicholas aan die woord, want beter kan ek dit eenvoudig nie stel nie:
The Faf facts are, he batted for seven hours and 46 minutes, in mainly 34 degrees of heat and high humidity, with five different partners, one of whom could barely run, to defy a voracious Australian attack and save a crucial match for his beloved country. This was a monumental effort, performed on debut and already written into the folklore of South African cricket.
By Monday – five days after the 482 festival on Thursday of the previous week, but in the same match – a mere 169 runs were scored in six hours play. Work that out and explain it to a Spaniard. Yet every ball had meaning and drama. Australia needed just six balls to go right but only four finished in their favour. Think of it: more than 540 deliveries by six different protagonists and only six had to work out as Clarke and Co wished. (Terloops, dis die vierde meeste aflewerings wat ‘n span al ooit in toetskrieket moes trotseer om ‘n toets te red.)
These matches are proof of the sport, they are the reason we live it and love it and must continue to campaign for its pre-eminence. If Test cricket goes, a piece of us goes with it. The piece that is patience, manners and respect; the piece that is without commerce at its core.
Nicholas besing Du Plessis se lof met reg. Die lof wat hom toegeswaai word is nie beperk tot Nicholas nie, maar kan in talle publikasies gelees word. Onder andere The Australian:
One of the joys of Test cricket is when a player explores the limits of their capabilities, proves something they always wondered if they could do, finds a reserve hidden even from themselves. Faf du Plessis discovered some things about himself in this marathon Test match in Adelaide — as have his opponents.
en Sydney Morning Herald:
He went on to face 376 balls, defy DRS reviews and watch his more high-profile teammates fall around him to carry his bat in an extraordinary display of concentration, technique and nerve.
Want almal is dit eens. Wat hulle Maandag aanskou het, was een van die beste honderdtalle wat al ooit in toetskrieket aangeteken is. Maar wat werklik opval van Nicholas se artikel is die volgende woorde:
By playing forward and back, not from the crease, and by showing the maker’s name to bowlers who threw their Australian souls at him, a proud Afrikaner allowed South Africa the luxury of arriving in Perth without a deficit…
…du Plessis and Morkel – the two Afrikaners who join the list of cricket’s most brilliant escapologists.
Afrikaners dra so geweldig swaar aan hulle bagasie, dat baie van hulle deesdae selfs skaam is om hulself as Afrikaner te klassifiseer. Geen beter voorbeeld hiervan nie, is die gebruik van die Naspers-drogwoord “Afrikaanses”. Dis daarom verfrissend dat daar nog in die wêreld daarbuite mense is wat presies weet wie en wat die Afrikaner is, al weet baie Afrikaners self nie meer wat hulle identiteit is nie.
NS: Asof Du Plessis se briljante vertoning in die tweede toets nie goed genoeg is nie, het hy vandag weer 78 (nun) aangeteken op die eerste dag van die derde toets. Hy was die enigste kolwer van Suid-Afrika wat weerstand gebied het in ‘n vergeetlike kolfpoging deur Suid-Afrika. In slegs een en ‘n halwe toets is ‘n legende gebore!
Rate this:Share this:E-posTweetDrukLike this:Like Loading...	8 Kommentaar
from → Politieke kommentaar, Sport
Rate this:Share this:E-posTweetDrukLike this:Like Loading...	23 Kommentaar
Gewildste skrifsels	Heidi van die berge	2010 FIFA Wêreldbeker: 'n Volledige vooruitskouing: Die spanne, spelers en hul kanse op sukses in Suid Afrika	Oor eende, ganse, swane en 'n seearend	Steurgarnale en skulpvis	'n Eenvoudige statistiese oefening om die ooreenkoms tussen die DA en die Japannese rugbyspan te bepaal	Resente Skrifsels	Die 2014 FIFA Wêreldbeker: ‘n Sokkerfees in die land van Samba
Boer in Ballingskap	Blog at WordPress.com. Stuur na e-posadres